Diskussjoni favur it-tisħiħ tal-paċi fil-Libja biex il-poplu Libjan jirkupra mit-tbatija li ġarrab matul snin Il-Ministru għall-Affarijiet Barranin u Ewropej Evarist Bartolo kellu telefonata mal-Ministru tal Affarijiet Barranin tal-Libja Najla Manghoush. Huma qablu li jridu jaħdmu flimkien għall-ġid tal poplu Libjan u tal-poplu Malti. Iż-żewġ ministri tkellmu favur it-tisħiħ tal-paċi fil-Libja sabiex fl-aħħar il-poplu Libjan jibda jirkupra mit-tbatija li ġarrab matul snin twal ta' gwerra fejn il-qgħad żdied, il-prezzijiet għolew, is-servizzi tad-dawl u tal-ilma tħarbtu u miljun familja ħallew djarhom minħabba l-gwerra. F'dan il-kuntest, il-Ministru Bartolo tenna li Malta se tkompli taħdem għal Libja magħquda f'idejn il-Libjani għall-ġid tal-Libjani kollha. Huwa żied jgħid li Malta se taħdem fi ħdan l-Unjoni Ewropea biex tipprovdi lil-Libja bl-għajnuna meħtieġa għall-iżvilupp tagħha u t-taħriġ għall-ħolqien tax-xogħol u tal-ġid, u biex il-Libja tibni istituzzjonijiet statali reżiljenti flimkien mas-servizzi tas-saħħa pubblika u l-edukazzjoni. Iż-żewġ ministri qablu li jiltaqgħu fi Tripli fiż-żmien li ġej biex ifasslu u jwettqu ħidma flimkien għall-ġid ta' Malta, tal-Libja u tal-pajjiżi ġirien fil-Mediterran, fl-Ewropa u fl-Afrika.